Dôvodová správa
1. Všeobecná časť
Zákon o Štátnom fonde rozvoja bývania vytvoril podmienky na poskytovanie štátnej podpory pre rozširovanie a zveľaďovanie bytového fondu. Zákon upravuje základné účely podpory, pre ktoré zákon určuje len rámce pre výšku podpory v jednotlivých druhoch. V súlade s § 16 ods. 1 zákona č. 607/2003 Z. z. o Štátnom fonde rozvoja bývania v znení neskorších predpisov(ďalej len „zákon“) je vláda SR splnomocnená svojím nariadením upraviť podrobnosti o druhu a výške podpory. 
K podrobnostiam poskytovanej podpory patrí určenie úrokovej sadzby pre jednotlivé účely podpory. Vzhľadom na to, že jedným zo zdrojov poskytovania štátnej podpory zo Štátneho fondu rozvoja bývania je štátny rozpočet, vláda SR rozhodla, aby ročné úrokové sadzby úverov pre všetky účely boli stanovené na úrovni základnej úrokovej sadzby Národnej banky Slovenska. Výnimkou v určovaní ročných úrokových sadzieb sú ročné úrokové sadzby pre úvery smerujúce do obstarávania nájomných bytov, kde sa zachováva ročná úroková sadzba vo výške 20 %  základnej úrokovej sadzby Národnej banky Slovenska, najmenej však 1 %.
Predmetný návrh nariadenia vlády rieši úpravu ročných úrokových sadzieb v jednotlivých účeloch. 
Predložený návrh nariadenia vlády je spracovaný na vykonanie zákona o Štátnom fonde rozvoja bývania v súlade s ustanovením § 16 ods. 1 tohto zákona. Ako samostatný predpis nezakladá nové nároky na výdavky zo štátneho rozpočtu a ani nevyžaduje nové nároky na pracovné sily a organizačné zabezpečenie.
Návrh nariadenia je vypracovaný v súlade s čl. 120 ods. 1 Ústavy Slovenskej republiky a ostatnými právnymi predpismi Slovenskej republiky.

Doložka zlučiteľnosti
právneho predpisu
s právom Európskych spoločenstiev a právom Európskej únie
1.	Navrhovateľ právneho predpisu:
vláda Slovenskej republiky
2.	Názov návrhu právneho predpisu:
Návrh nariadenia vlády Slovenskej republiky č. .../2005 Z. z., ktorým sa mení nariadenie vlády Slovenskej republiky č. 637/2004 Z. z ktorým sa ustanovujú podrobnosti o druhoch a výškach poskytovaných podpôr z prostriedkov Štátneho fondu rozvoja bývania
3.	Záväzky Slovenskej republiky vo vzťahu k Európskym spoločenstvám a Európskej únii: 
Z Prístupovej zmluvy pre oblasť upravenú predmetným právnym predpisom nevyplývajú žiadne záväzky.
4.	Problematika návrhu právneho predpisu:
Nie je priamo upravená v práve Európskych spoločenstiev a v práve Európskej únie.
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

	žiadna
6.	Gestor:
bezpredmetné
7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:
Na príprave návrhu sa nezúčastnili experti.
2. Osobitná časť
K čl. I:
K bodu 1 až 5
Vzhľadom na to, že zákon v § 9 ods. 1 písm. a) upravuje, že ročná úroková sadzba úverov poskytovaných Štátnym fondom rozvoja bývania môže byť stanovená do výšky základnej úrokovej sadzby Národnej banky Slovenska, je v predloženom návrhu uvedené, že ročná úroková sadzba je 100 %, t.j. v súčasnosti 3,0 %. V nadväznosti na stanovenie ročnej úrokovej sadzby na úrovni 100 % je časť upravujúca, aká má byť najmenšia výška ročnej úrokovej sadzby nadbytočná a z nariadenia sa navrhuje vypustiť.
Predmetným návrhom sa ročná úroková sadzba úverov poskytovaných Štátnym fondom rozvoja bývania viac približuje úrokovým sadzbám komerčných stavebných úverov.

K bodu 6
	Ide o legislatívno-technickú úpravu nadväzujúcu na zmeny navrhnuté v bodoch 1 až 5.